text: Royal Run: Her skal der løbes
  22 marts 2018 kl. 14.33
  En del af ruterne til det royale motionsløb den 21. maj i Esbjerg bliver nu offentliggjort. Arrangørerne lover samtidig, at det bliver en stor fest.
  Når startskudet lyder til de to distancer ved Royal Run i Esbjerg, er der både start og målområde ved Blue Water Dokken og Arena på Gl. Vardevej.
  Det gælder uanset, om der skal løbes den korte One mile distance eller 10 kilometer-distancen
  Da den korte rute kun er på 1,609 kilometer, skal One mile deltagerne løbe på Gl. Vardevej.
  De løbere, der skal ud på 10 kilometerruten, kommer bl.a. forbi Mennesket ved Havet eller De 4 hvide mænd, som de bliver kaldt i folkemunde.
  Løberne kommer også forbi havneområdet og Julius Bomholts Plads på 10 kilometer-distancen.
  Både ude på ruterne og i Vognsbølparken er der sørget for masser af underholdning, lover arrangørerne.
  - Det bliver en stor løbefest, hvor vi vil være med til at lave en rigtig god dag for mange mennesker, siger Carsten Fruergaard, formand for Esbjerg Atletik og Motion, til TV SYD.
  Hos Dansk Atletik Forbund glæder de sig også til den 21. maj, hvor Kronprins Frederik fejrer sin 50 års fødselsdag sammen med de tilmeldte løbere.
  - Den her begivenhed er helt unik. Vi ser også, at vi får fat i en hel ny målgruppe med mange, som normalt ikke deltager i motionsløb, siger Maria Severin, projektleder i Dansk Atletik Forbund, til TV SYD.
  Status på Royal Run
  3882 har tilmeldt sig løbet i EsbjergAndel kvinder 60 procentAndel mænd 40 procentAndel førstegangsløbere 15 procent
  
  
  